Danske Elvira Pitzner har forlatt Dubai: – En sinnssyk reise
Etter mer enn to måneders ufrivillig opphold i Dubai, har influencer Elvira Pitzner (26) reist hjem til Danmark. Det skriver danske Ekstra Bladet, som også melder at Pitzners venn Mortada Haddad (35) har returnert til Danmark. Pitzner og Haddad ble pågrepet og fengslet i Dubai i desember i fjor, etter at Pitzners ekskjæreste, iranskfødte Milad Saadati (36), hadde anmeldt henne for utroskap og tyveri. Nylig ble hun frikjent. «Takk for omsorgen og støtten», skriver Pitzner på InstaStory søndag. Hun inviterer også der sine følgere til å sende inn spørsmål. «Jeg er velsignet med et svært positivt syn på livet, og jeg er takknemlig for at jeg har å mye å være glad for», skriver 26-åringen. – Tøff lekse Hun presiserer at hun ikke vil se på seg selv som noe offer. «Men jeg ser på dette som en tøff lekse og et slag i ansiktet». I Dubai er utroskap forbudt med lov.  Pitzner satt fengslet i tre dager før hun ble løslatt, men myndighetene tok fra henne passet og ila dermed forbud mot å forlate landet. «Det har vært en sinnssyk reise. Folk der ute vet bare en liten del av hva jeg har vært gjennom», skriver Pitzner nå. Om ekteskapspapirene Hun skriver at det gjennom hele rettsprosessen ble lagt til grunn at hun og Saadati var gift, men at retten 6. februar landet på at ekteskapet ikke har vært gyldig siden august i fjor. «Dette fjernet ethvert grunnlag for anklager om utroskap, og derfor ble saken opphevet og jeg frikjent.» 26-åringen hevder også at hun ikke visste det var ekteskapspapirer hun skrev under på sommeren 2021, men at hun trodde de arabiske dokumentet hun signerte på, var en nødvendig formalitet for å kunne reise til Iran. «Dessverre er man skyldig til det motsatte er bevist», skriver hun om den lange tiden det tok for myndighetene i Dubai «å finne frem til sannheten». Tøft psykisk Pitzner innrømmer at alt har tæret på psykisk. «Jeg skal ikke påstå at mitt mentale overskudd er på topp akkurat nå, men jeg prøver hver dag å se fremover.» Pitzner takker for støtten og uttrykker et ønske om at hennes erfaringer skal kunne være til nytte for andre. Søndag la Elviras søster Thalia Pitzner (30) ut video og bilde på Instagram, som viste at de to satt sammen og spiste. – Det var kjempeoppløftende endelig å se min herlige søster igjen, som jeg har savnet så veldig, sier Thalia til sine følgere. Lover å dele mer Pitzner har over 400.000 følgere på Instagram, og er sammen med søsteren og moren blant annet kjent fra serien «Diamantfamilien». Serien tar for seg livet til den velstående diamanthandler-slekten. 26-åringen har i tillegg en egen serie som heter «Bare Elvira». Når en følger spør om hva Pitzner synes er det best med å returnere til Danmark, svarer influenceren med å dele et bilde av seg og sin bestefar. Pitzner har vært åpen om hvor tungt det var å ikke kunne tilbringe julen med familien hjemme i Danmark: Pitzner var i flere uker borte fra Instagram, og når hun etter frifinnelsen nylig meldte seg på plattformen igjen, ble hun møtt med kritikk fra enkelte som mente hun er blitt for overfladisk. Hun forklarer nå at hun har fått et behov for å beskytte og skjerme seg selv mer. Hun forsikrer imidlertid at hun vil dele mer om hva som skjedde under rettsprosessen i Dubai når tiden er moden.
Influencer Elvira Pitzner (26) og Mortada Haddad (35) er tilbake i Danmark etter over to måneders opphold i Dubai. Pitzner ble pågrepet i desember for utroskap og tyveri, anmeldt av ekskjæresten Milad Saadati (36). Saken ble opphevet og Pitzner frikjent da retten konkluderte med at ekteskapet ikke var gyldig. Elvira takker for støtten og deler erfaringer, samtidig prøver hun hver dag å se fremover.